## Pravilnik o sadržaju studentske isprave

### NN 18/2008 (13.2.2008.), Pravilnik o sadržaju studentske isprave

# MINISTARSTVO ZNANOSTI, OBRAZOVANJA I ŠPORTA

**548**

Na temelju članka 86. stavka 1. Zakona o znanstvenoj djelatnosti i visokom
obrazovanju (»Narodne novine«, broj 123/03, 105/04, 174/04 i 46/07), ministar
znanosti, obrazovanja i športa donosi

## PRAVILNIK

### O SADRŽAJU STUDENTSKE ISPRAVE

Članak 1.

Ovim Pravilnikom propisuje se minimalni sadržaj studentske isprave.
Studentska isprava se studentu izdaje prilikom upisa na visoko učilište, i njome
student dokazuje svoj status.
Studentska isprava iz stavka 1. ovog članka, u smislu ovog Pravilnika, je indeks
i studentska iskaznica.

Članak 2.

Indeks i studentsku iskaznicu izdaje visoko učilište na koje je student upisan.

Članak 3.

Indeks sadrži sljedeće podatke:
I. Opće podatke:
– matični broj studenta;
– serijski broj indeksa, ispisan na svakoj stranici;
– naziv visokog učilišta koje izdaje indeks;
– znak visokog učilišta;
– grb Republike Hrvatske, s natpisom: Republika Hrvatska, za javna visoka
učilišta;
– potpis osobe ovlaštene za potvrdu vjerodostojnosti indeksa i pečat visokog
učilišta;
– naziv upisanoga studijskog programa.
II. Podatke o studentu:
– ime i prezime;
– ime oca ili majke;
– datum, mjesto i država rođenja;
– fotografija;
– državljanstvo;
– isprava na temelju koje je izvršen upis, broj i datum izdavanja te naziv
izdavatelja isprave.
III. Podatke o studiju:
– prezimena nastavnika upisanih nastavnih predmeta;
– nazivi nastavnih predmeta;
– potvrda o upisu i ovjeri semestra;
– podaci o uredno izvršenim studentskim obvezama;
– podaci o stečenim ECTS bodovima.

Članak 4.

Studentska iskaznica sadrži sljedeće podatke i sadržaje:
– oznaku »X«;
– naziv visokog učilišta na koje je student upisan;
– broj studentske iskaznice;
– ime i prezime studenta;
– fotografiju studenta;
– potpis studenta;
– opće upute koje glase: »Studentska iskaznica je identifikacijska kartica
studenata u Republici Hrvatskoj. Iskaznica je vlasništvo izdavača i na zahtjev
mora biti vraćena. Korištenje iskaznice nakon prestanka valjanosti i davanje
iskaznice na korištenje drugoj osobi je osnova za kaznenu odgovornost. Gubitak
iskaznice korisnik je dužan prijaviti izdavaču«, te na engleskom jeziku: »This
document is an official identification card of students in Croatia.«;
– magnetsku traku s upisanim brojem iskaznice i imenom i prezimenom studenta;
– procesorski dio studentske iskaznice.

Članak 5.

Procesorski dio studentske iskaznice iz članka 4. alineje 9. ovoga Pravilnika
sadrži sljedeće podatke:
– ime i prezime studenta;
– jedinstveni matični broj akademskog građanina;
– podatke o elektroničkom identitetu studenta u sustavuAAI@EduHr;
– matični broj studenta na visokom učilištu;
– naziv visokog učilišta koje je izdalo studentsku iskaznicu;
– naziv upisanoga studijskog programa;
– broj studentske iskaznice.
Podaci iz stavka 1. ovoga članka moraju biti zaštićeni od neovlaštenoga
pristupa.
Podaci iz stavka 1. ovoga članka mogu se koristiti u svrhu pristupa uslugama
visokoga učilišta, sukladno statutu i drugim općim aktima visokog učilišta.
Procesorski dio studentske iskaznice može sadržavati i druge podatke ako je to
nužno za ostvarivanje pojedinih studentskih prava definiranih u članku 88.
stavku 3. i 4. Zakona o znanstvenoj djelatnosti i visokom obrazovanju, sukladno
posebnim propisima.
Procesorski dio studentske iskaznice može također sadržavati i podatke koji su
nužni za ostvarivanje dodatnih funkcionalnosti studentske iskaznice koje su
predviđene općim aktima visokoga učilišta ili posebnim propisima ministarstva
nadležnog za poslove visokog obrazovanja.
Ako procesorski dio studentske iskaznice sadrži druge podatke, oni moraju biti
zaštićeni od neovlaštenoga pristupa.

Članak 6.

Stupanjem na snagu ovoga Pravilnika prestaje važiti Pravilnik o sadržaju
studentske isprave (»Narodne novine«, broj 9/05).
Studentska iskaznica iz članka 4. ovoga Pravilnika izdavat će se svim studentima
koji prvi put upisuju prvu godinu studija akademske godine 2008./2009. na
visokim učilištima u Republici Hrvatskoj.

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 602-04/07-07/00023
Urbroj: 533-07-07-0001
Zagreb, 15. siječnja 2008.

Ministar
**prof. dr. sc. Dragan Primorac**, v. r.

Pravilnik, NN 18/2008-548
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)